runetrust/blame-folketinget-dk huggingface dataset:
Lars Boje Mathiesen (NB), 2022-10-06:
Nu snakkede man om overnormal profit, og jeg kom til at tænke på, om man nu skulle sammenkoble det med råderummet, for det er vel også en overnormal profit, som staten så tager ind, og som den så måske ikke burde tage ind, og så burde de penge jo måske også karakteriseres på samme måde.
Peter Skaarup (DF), 2000-05-24:
Dér vil vi opfordre De Konservative til at melde klart ud og sige, at så støtter de altså ikke det samlede lovforslag og de lovforslag, der i øvrigt regulerer det her. Hvis ikke man melder klart ud på den måde, så opnår vi aldrig den situation, at vi får råbt bl.a. regeringspartierne, Socialdemokratiet og De Radikale, op, så de får lavet ændringer i det her.
Margrethe Vestager (RV), 2004-02-27:
For social arv er som generel betragtning ikke et problem, men læreplaner og overvejelser af den her type, hvor negativ social arv bliver gjort til et legitimerende grundlag eller til murbrækker for at komme igennem med det, gør jo, at der tilsyneladende ikke er nogen ende på, hvad vi som lovgivere og som stat skal blande os i i forhold til helt almindelige, velfungerende børn.
Karen Jespersen (S), 2001-02-06:
Derudover kan et Schengenland tillade indrejse til en indberettet udlænding, såfremt dette anses for nødvendigt af humanitære grunde eller af hensynet til nationale interesser. Det bringer mig så tilbage til spørgsmålet om, hvorvidt visum kan udstedes til en udlænding, som er indberettet som uønsket til Schengen Information System.
Marcus Knuth (KF), 2021-12-08:
For lige præcis det her område – dansk indfødsret – er et område, hvor jeg synes, det er ærgerligt, hvis vi har et delt udvalg, der sidder i hver sit hjørne, hvis vi har en minister, der ikke vil svare på spørgsmål, og at vi rent faktisk skal have et slagsmål om det her.
Line Barfod (EL), 2010-05-04:
Når det er helt unge, er det frygtelig tragisk, og der er virkelig behov for at sætte ind og sikre, at der meget hurtigt kommer hjælp, og at der også er en hjælp, der holder ved og holder fast, til man er sikker på, at de unge er ude af risikoen og igen har fået troen på, at de kan få et godt liv.
Karsten Lauritzen (V), 2018-05-03:
Ovenikøbet har det været muligt at indgå en forståelse med en række partier om at fremrykke virkningstidspunktet for det forhøjede skattefradrag, således at virksomhederne allerede får adgang til det høje fradrag fra og med indkomståret 2018, altså i år.
Per Stig Møller (KF), 2003-03-25:
Genopbygningsbistanden vil især blive udmøntet til opbygning af menneskerettigheds- og demokratiområdet i Irak, finansieret af menneskerettigheds- og demokratimidler og ved at trække på regionale midler, der ikke er disponeret over, eller hvor pengene ikke har kunnet finde anvendelse.
Anni Matthiesen (V), 2020-02-04:
Der er jo i dag 41 kommuner, mener jeg, det er, der allerede har oprettet de her udsatteråd, og det skal de selvfølgelig have ros for, og så håber jeg egentlig, måske endda ved at vi debatterer det her i Folketingssalen, at der er flere kommuner, der også får øje på, at det er en god idé, og at man måske tager det op af sig selv.
Holger K. Nielsen (SF), 2002-10-03:
Statsministeren og regeringen er hykleriske i deres omsorg for de fattige. I SF tager vi globaliseringen og de globale uligheder alvorligt. Vi vil derfor gøre, hvad vi kan for at genoprette ulandsbistanden, og vi vil fremlægge en lang række forslag til, hvordan globaliseringen kan få et menneskeligt ansigt. Som det er i øjeblikket, er globaliseringen til fordel for den rige verden og ikke mindst de multinationale selskaber, og vi har alle sammen et ansvar for, at denne udvikling bliver vendt.
Henning Hyllested (EL), 2018-11-08:
Men alt andet lige er det vel sådan, at afstanden til det kommunale led, om jeg så må sige, trods alt bliver større, end afstanden var til de regionale vækstfora, når det nu er en meget snæver dansk erhvervsfremmebestyrelse på 17 medlemmer, der ligesom skal stå for også den lokale indsats.
Peter Skaarup (DF), 2020-11-24:
Vi skal jo finde en dansk løsning på det her, og der er vi bare ikke klar til i Dansk Folkeparti at sige, at tilsynet gør det så fantastisk godt og alt er godt, også hos regeringen, omkring det samarbejde, der skal være med tilsynet, og at vi er parate til at give dem væsentlig mere magt efter en dansk model.
Line Barfod (EL), 2003-05-09:
Der kan selvfølgelig ikke garanteres noget, men ud fra undersøgelser blandt dem, der er gået ud af faget, er foreningens vurdering, at hvis man sikrer, at der er jordemødre nok, og sikrer ordentlige arbejdsforhold for jordemødrene, vil mange af dem, der er gået ud af faget eller er gået på deltid, komme tilbage for at klare akutproblemet. Man kan også lave nogle omlægninger af arbejdet, og som jeg var inde på tidligere i debatten, er der også den mulighed, at man kan udvide uddannelseskapaciteten.
Erik Larsen (V), 1999-02-12:
Det er jo konsekvensændringer i forskellige lovgivninger i forbindelse med nedsættelsen af folkepensionsalderen, og jeg vil også her nævne, at på det sociale område er der tale om, at man bevarer den tryghed, som der er i den nugældende situation, for de mennesker, som er berørt af de aldersbetingede ydelser.
Sophie Hæstorp Andersen (S), 2009-09-08:
Mens de offentlige hospitaler mange steder af patienterne opleves som nedslidte og umoderne og af personalet opfattes som direkte ophav til dårligt arbejdsmiljø, kan de private klinikker og hospitaler i dag tilbyde enestuer med adgang til eget toilet og bad samt kabel-tv.
Kristian Thulesen Dahl (DF), 2006-05-09:
Men det er jo klart, at det ikke er særlig bekvemt for fru Anne Baastrup at skulle sige i en kort bemærkning: Jeg vil gerne rose Dansk Folkepartis ordfører, for jeg kan forstå, at Dansk Folkeparti i dag har den samme politik på 10. klasse-området, som Dansk Folkeparti gav udtryk for i efteråret.
Sofie Carsten Nielsen (RV), 2012-05-25:
Europaudvalgets møder er som bekendt tv-transmitteret, ligesom møderne i Folketingssalen er, så det er altså heller ikke åbenheden, jeg kan se fejler noget, men jeg så meget, meget gerne, at vi fik en langt større inddragelse af fagudvalgene i Folketingets arbejde med EU-sager.
Troels Lund Poulsen (V), 2014-11-26:
Jeg tror ikke, vi nødvendigvis kommer det nærmere i dag, men jeg vil kvittere for ministerens åbenhjertighed med hensyn til sige, at nej, der er sådan set slet ikke nogen forbindelse mellem Togfonden DK og en kommende Kattegatforbindelse, hvis den måtte blive etableret.
Ove Hygum (S), 1998-11-17:
Efter forslaget vil arbejdsgiveren få kompensation fra staten, når forældrene gør brug af deres ret, forudsat at der ansættes erstatningsarbejdskraft. Forslaget begrundes med, at børnefamilier ønsker mere tid sammen, og det imødekommer regeringens børnepakke ikke, siger forslagsstillerne.
Mette Gjerskov (S), 2006-10-10:
Vi er jo meget enige omkring det her lovforslag, men jeg vil alligevel spørge ordføreren, om ordføreren så mener, at vi nu er nået så langt, som vi kan komme på fødevareområdet, og at der ikke er behov for flere tiltag på fødevareområdet end den her skærpelse af straffen?
Keld Albrechtsen (EL), 2002-01-30:
Vil regeringen udarbejde en sådan begrundelse, og vil regeringen udarbejde et notat om de samfundsmæssige omkostninger ved den beslutning, som nu træffes, det tab af arbejdspladser og eksportmuligheder, produktudviklingsmuligheder og muligheder for skabelse af små virksomheder, som vil følge i kølvandet på den her beslutning, når det ikke bliver muligt at udvikle brint som drivkraft, når det ikke bliver muligt at lave nye solcelletyper, når det ikke bliver muligt at etablere bølgeenergi og derfor heller ikke muligt at tjene penge og lave eksport?
Katrine Robsøe (RV), 2023-11-17:
Det er klart, at vi også kommer til at følge ret meget med i de bekendtgørelser, der vil følge af den her hovedlovgivning, for mange af udfordringerne vil også komme til at kunne ligge der, i forhold til om vi rent faktisk, som ordføreren for Konservative siger, får noget, der er hurtigere og mere effektivt og ikke enormt omkostningsfuldt – hverken for vores kommuner eller for vores erhvervsliv.
Line Barfod (EL), 2011-03-03:
Og især efterlyser jeg, hvornår man får gennemført det, der står i den beretning, som samtlige partier i Folketinget står bag, om, at der i hver region skal oprettes et barnets hus, som tager sig af ofre for seksuelle overgreb eller mulige ofre for seksuelle overgreb, så børn i de tilfælde, hvor der er mistanke om et overgreb, straks kan komme hen til nogle, der er sagkyndige på området, straks kan få afklaret, om der har været et overgreb eller ej, kan få gennemført de undersøgelser, der skal til, kan få lavet en videoafhøring osv.
Ove Hygum (S), 2000-02-11:
Jeg ved godt, at Venstre har et horn i siden på eksklusivaftalerne, men det er altså ikke det, det handler om her. Jeg må minde om, at danske kollektive overenskomster omfatter et nærmere beskrevet arbejde, og det betyder, at overenskomsten skal følges, uanset om de ansatte er organiserede eller ej.
Morten Bødskov (S), 2004-05-10:
Så der er intet i den anklage, som fru Birthe Rønn Hornbech fremkommer med, om, at der i de tal, som vi gengiver her, skulle være et eller andet fordækt, at de ikke skulle passe, og at vi fra Socialdemokratiets side har ønsket at skræmme.
Ole M. Nielsen (KRF), 2001-03-02:
Så er der forsikringsformidling: I første omgang var jeg egentlig tilfreds med den der bekendtgørelse af produktionen, men ved nærmere eftertanke er jeg kommet til at tænke på, hvad grænsen egentlig er for, hvornår handlende skal bekendtgøre, hvor meget de tjener på tingene, og hvem kan i øvrigt finde ud af, hvad det er rimeligt at tjene?
Mette Gjerskov (S), 2006-11-07:
Men hvis det er rigtigt, som Økologisk Landsforening mener, at de ikke søger vand om natten, er der jo ikke nogen grund til at lægge yderligere omkostninger på det økologiske landbrug, som har fritgående svin udenfor, da det måske kan betyde, at det giver nogle voldsomme omkostninger for det økologiske landbrug.
Martin Henriksen (DF), 2015-12-10:
Svaret er jo, at lovforslaget indebærer, at ministeren kan beslutte, at transportører, i lighed med hvad der gælder ved indrejse fra et ikke-Schengenland, kan pålægges strafansvar, hvis de bringer udlændinge uden fornøden rejselegitimation og visum her til landet fra et andet Schengenland, hvis der er indført en midlertidig grænsekontrol.
Line Barfod (EL), 2008-05-15:
Jeg synes, det er lidt mærkeligt, at ministeren siger, at hun går ind for aftalesystemet, hvis ministeren med det mener en aftale mellem to ligeværdige parter, hvor man har mulighed for at aftale noget, når ministeren så ikke samtidig siger noget imod de rammer, som regeringen har lagt, og det lovforslag, der er på vej, hvor man netop ikke har mulighed for at være en ligeværdig parter, og de rammer, der er lagt med kommunalreformen, hvor det er regeringen, der har vetoretten f.eks. i forhold til regionernes mulighed for at indgå en overenskomst.
Henrik Dahl (LA), 2021-04-22:
For det, som jeg synes er problemet, er, at det ikke bare handler om konkrete trusler, som FE kan fortælle os noget om, men at det jo for det første handler om, at skiftende amerikanske administrationer – og vi er oppe på den tredje, og to af dem har været demokratiske – har gjort det klart, at balancen mellem USA og Europa i NATO kommer til at forskyde sig af nogle meget grundlæggende årsager.
Pernille Skipper (EL), 2018-02-27:
Når jeg tager det her op og igen og igen spørger statsministeren om, hvad det er, der er fair, er det jo, fordi at det der med, at der er ting, der ikke lige helt matcher virkeligheden, vist også er kommet til at ske fra regeringens repræsentanters side, bl.a. når fru Sophie Løhde får det til at fremstå, som om de offentligt ansatte har oplevet en lønfest i forhold til de private, og kommer til at tviste tallene på en måde, så man ikke kan bruge dem.
Sikandar Siddique (ALT), 2019-10-03:
Så mit helt konkrete spørgsmål til ordføreren er: Mener ordføreren virkelig, at unge mennesker, som er født her, skal fratages retten til at opnå statsborgerskab, alene fordi de har forældre fra lande, Nye Borgerlige kategoriserer som islamiske?
Jacob Mark (SF), 2018-10-11:
Og der har svaret til mig været, at det kan man godt, altså at det kan centeret godt, og det er jeg selvfølgelig glad for, men jeg håber nu alligevel, at det i fremtiden vil være sådan, at man også tænker naturfag og det at arbejde på en mere legende måde med naturfag ind allerede tidligt i dagtilbuddene, også når skoletiden er forbi, og mere end bare som sådan et inspirationsmateriale, men hvor vi måske faktisk aktivt sørger for, at det sker.
Martin Lidegaard (RV), 2006-11-24:
Ja, så har De Konservative jo endnu en gang skullet dukke nakken under Dansk Folkepartis svøbe og afsætte ekstra, jeg ved ikke, hvor mange hundrede millioner kroner, til en ældrecheck, som jeg ikke kan tro at De Konservative i ramme alvor og inderst inde i deres hjerter virkelig støtter.
Peter Skaarup (DF), 2008-05-20:
Jeg kunne godt tænke mig at spørge SF, om man nogen sinde i SF's folketingsgruppe diskuterer, hvilket gigantisk ansvar SF også har for, at vi i dag står i den situation, at vi har mange personer af anden etnisk oprindelse end dansk, der står i front, når det gælder bandekriminalitet, og når det gælder den alvorlige kriminalitet i Danmark, altså at de er så overrepræsenteret i kriminalitetsstatistikkerne, som der er tale om.
Lars Barfoed (KF), 2008-12-02:
Det, der har været i spil, er en forstærkning der, hvor Lillebæltsbroen er, en sydgående forbindelse, en forbindelse nord for den nuværende Lillebæltsbro og også et projekt om en Kattegatbro, som vi jo havde lejlighed til at drøfte i Trafikudvalget for nylig.
Joy Mogensen (S), 2020-05-13:
Jeg går ud fra, at det også er derfor, at spørgerens parti og mit eget sammen med andre partier har været fælles om at lave den her kreative vækstplan, som jo blev udmøntet sammen med Erhvervsministeriet og Kulturministeriet, og som jeg glæder mig til vi får helt styr på, sådan at kulturen faktisk kommer igennem hele coronatiden; så vi også får udmøntet den.
Lisbeth Bech Poulsen (SF), 2013-06-27:
Det er fuldstændig uholdbart, så derfor: Uanset om vi har lyst til at bruge flere penge – og der er altid gode og værdige formål, det tror jeg vi kan blive enige om – så bliver vi nødt til at komme ud af den her henstilling, så vi kan begynde at planlægge noget mere langsigtet.
Elisabeth Arnold (RV), 2001-03-21:
Til hr. Keld Albrechtsens beskrivelse af de urimelige diktater, man udsætter polakkerne for, vil jeg blot sige: Er det ikke fornuftigt, at man giver de nye ansøgerlande mulighed for at deltage i EU, som det ser ud i dag, og ikke i EF, som det så ud for 30 år siden?
Line Barfod (EL), 2006-01-31:
Ja, men det er jo bl.a., fordi domstolene i nogle tilfælde har accepteret en praksis, som er i strid med de ord, der står i grundloven, fordi de ikke passer til virkeligheden i dag, og derfor kunne det være en fordel, at vi fik en grundlov, der passer til virkeligheden.
Vivi Kier (KF), 2010-04-19:
Jeg er helt med på, at læser vi høringssvarene fra nogle af organisationerne, kan vi godt se, at de er bekymrede for nogle af de her regelforenklinger, men samtidig synes jeg, det er rigtig vigtigt at påpege, at nu giver vi kommunerne den tillid tilbage, at de kan indrette sig på den måde, som er mest effektiv for dem, frem for at det er os herinde på Christiansborg, der har besluttet, hvordan de skal gøre de enkelte ting.
Anders Fogh Rasmussen (V), 2002-11-27:
Den danske regering er af den opfattelse, at det er vigtigt, at det internationale samfund her og nu står sammen og viser beslutsomhed i opbakningen af FN's Sikkerhedsråd og den resolution, der er vedtaget, for jo stærkere vi står sammen nu, desto større er chancen for at få en afvæbning af Saddam Hussein på en fredelig måde.
Lisbeth Bech Poulsen (SF), 2016-05-19:
Vi bliver nødt til at insistere på, at når man alligevel ligger inde med alle de her informationer, og det gør mange af de her apps-baserede virksomheder, og det gør de jo, man kan selv gå ind og se, hvor meget man har tjent, så man er sikker på at holde sig under grænsen, så må vi også få nogle systemer i gang.
Ole Birk Olesen (LA), 2014-12-02:
Men regeringen er åbenbart så glad for de penge, man får i statskassen, at man absolut hellere vil have nogle penge for meget end nogle penge for lidt, også selv om de penge, der kommer for lidt, eventuelt ikke er så mange endda som de tal, skatteministeren jonglerede med, da han skulle tale om Venstres forslag.
Sonja Mikkelsen (S), 2000-02-08:
Her synes jeg, det er vigtigt, at vi nu har styrket Vejdirektoratets muligheder for sammen med kommunerne og amterne at finansiere sortpletbekæmpelse og cykelstier i de lokale vejnet, så statens penge ikke alene bliver brugt på statens veje, men at det også er blevet statens opgave at gå ind i arbejdet i fællesskab med kommunerne.
Bjarne Laustsen (S), 1999-12-07:
Muligheden for at komme 2-4 uger i praktik på en privat virksomhed vil efter Socialdemokratiets opfattelse skabe positive relationer mellem erhvervslivet og den ledige, som får mulighed for at se hinanden an og vurdere, om den ledige skal igennem en opkvalificering, før egentlig beskæftigelse kan blive en realitet.
Per Stig Møller (KF), 2002-03-13:
Det, vi arbejder med i aftalen i EU, er, at de, der er over 0,7 pct., skal forblive over 0,7 pct., og de, der er under 0,33 pct., skal op på 0,33 pct., og så arbejder Danmark for, at de, der ligger mellem 0,33 pct. og 0,7 pct., skal arbejde sig op til de 0,7 pct.
Kim Behnke (FP), 1998-01-29:
Hr. Dahlgaard sagde, at fornuftsvæsener fra det ydre rum vil opleve, at selv når det afgiftsfri salg er forsvundet inden for EU, vil det jo stadig væk eksistere for dem, der rejser til Tyrkiet, til USA, til Sydafrika eller dem, der tager færgen til Polen.
Hans Kristian Skibby (DF), 2010-04-08:
Der er det så igen – det vil jeg gerne vende tilbage til – at man skal ind og se på forældrerollen og på forældreansvaret netop omkring det med, hvornår de skal være seksuelt aktive, udadvendte, havde jeg nær sagt, hvor de har partnere osv., og hvornår de ikke skal.
Samira Nawa (RV), 2020-06-09:
Først og fremmest bryder omvendt bevisbyrde med de helt afgørende principper i arbejdsskadesystemet, for det er et bærende princip for arbejdsskadeerstatning, at det skal godtgøres, at arbejdet er årsagen til sygdommen, før arbejdsgiver bliver erstatningspligtig.
Jette Gottlieb (EL), 1999-04-14:
Vi er ikke begejstrede for tanken om at smide en bachelortitel i nakken på de mellemlange videregående uddannelser, før man har sikret sig en styrkelse af fagligheden på de mellemlange videregående uddannelser og ordentlige løn- og arbejdsforhold for de færdiguddannede.
Benny Engelbrecht (S), 2008-04-09:
Når vi fra Socialdemokratiets side spørger, hvordan det går med at reducere den centrale styring af universiteterne i form af at leve op til målsætningen om, at antallet af bekendtgørelser skal reduceres fra 150 til cirka 20, så må vi ikke mindst med udgangspunkt i Rigsrevisionens beretning - ikke bekendtgørelse - konstatere, at de ting har ændret sig. Det, jeg hører ministeren sige, er, at vi kan forvente, at der vil komme flere bekendtgørelser i fremtiden.
Eva Kjer Hansen (V), 2004-04-20:
Jeg vil gerne høre fru Sandy Brinck, i og med at vi ikke fik noget svar fra den radikale ordfører, om fru Sandy Brinck mener, at samtlige landets kommuner vil skulle kompenseres, hvis der bliver indført en lov om børnepasningsgaranti. Derudover: Er det så ikke sådan, at når der tales så meget om, at familierne i Danmark skal have lov til at vælge, så er virkeligheden, at familierne i 250 kommuner har den valgmulighed, som fru Sandy Brinck taler om?
Kim Behnke (FP), 1999-01-19:
Men hvis virksomheden vil tegne en forsikring, som medarbejderne kan få glæde af, mens de er i live, så de f.eks. kan komme hen og få behandling for en lidelse på et hospital, så må man ikke. Det er ikke til at forstå for almindelige mennesker, at virksomheden rent skattemæssigt godt må engagere sig i folks død, men ikke i at sørge for, at de, så længe de er i live, så kan have en ordentlig tilværelse.
Kamal Qureshi (SF), 2003-01-28:
Hvis der er en patient, som skal have behandling for hovedpine, hvorfor er det sådan, at Venstre synes, det er i orden, at man kan få offentligt tilskud til at få smertebehandling på en smerteklinik, men ikke vil acceptere, at man kan gå hen hos f.eks. en akupunktør og få behandling for den hovedpine og få de penge med sig, som man kan til smerteklinikken?
Søren Pind (V), 2008-05-22:
At kampen mod terror er en kamp mod ufrihed, fritager ikke dem, der kæmper på frihedens side, for at føre kampen med respekt for menneskerettighederne, og Venstre har ingen blinde pletter, ligegyldigt om de, der krænker friheden på uniformen, bærer Stars and Stripes eller Kinas hammer og segl.
Pernille Rosenkrantz-Theil (EL), 2002-02-01:
De yderligere nedskæringer i Told og Skat vil, som påpeget af direktøren i Told og Skat, føre til yderligere plat og skattefusk og svindel, men så er vi selvfølgelig også tilbage i de gyldne år for skatteålene i Danmark, hvor statsministeren var skatteminister, og hvor selskabstømmersagerne blev grundlagt. Den besparelse vil ikke give flere penge i statskassen, men flere penge i skattesnydernes lommer. Nu har Enhedslisten brugt snart 8 år på at få ryddet op efter statsministeren, som tidligere var skatteminister, få stoppet selskabstømmerne og få lukket hullerne i lovgivningen.
Mogens Nørgård Pedersen (KRF), 2003-05-09:
Man tager måske et halvt skridt på vejen, men hvis Kristeligt Folkeparti skulle gå med, skulle man have taget skridtet fuldt ud, det vil sige, at jobfradraget skulle have haft endnu et hak opad. En skattereform skal have det klare sigte at få flere i arbejde ikke at få flere til at arbejde mere, og derfor skulle jobfradrag frem for mellemskat prioriteres.
Lene Espersen (KF), 2004-03-16:
Jeg vil sige til fru Gudrun Laub, at regeringen har overordnet haft en meget positiv indstilling til konfliktråd, men det, vi har valgt at gøre, er jo at blive klogere på, hvordan det her fungerer i praksis, og derfor viderefører vi forsøgsordningen med den hensigt at få et bedre beslutningsgrundlag, herunder også at se, om erfaringerne fortsætter med at være så positive som det, der allerede er opnået.
Kim Behnke (FRI), 1999-12-07:
Konsekvensen af, at staten skal have en engangsindtægt på 215 mio. kr., kan man sige er indirekte statsstøtte til pengeinstitutterne, for det tvinger jo erhvervsvirksomhederne til at forøge deres kassekreditter, og det tvinger erhvervsvirksomhederne til at optage lån osv., med det formål, at de kan afregne pengene hurtigere.
Lene Jensen (S), 2002-05-28:
Jeg må sige, at når man taler med virksomhederne om, hvad der har betydning for deres konkurrenceevne, mener jeg sådan set også, at man ganske tit hører, at er der noget, der klemmer, så er det, når man står og mangler kvalificeret arbejdskraft. Jeg har det skidt med, at man på den ene side græder over at mangle kvalificeret arbejdskraft og på den anden side har svært ved at afse tiden og pengene til at uddanne morgendagens kvalificerede arbejdskraft.
Zenia Stampe (RV), 2020-05-05:
Det har vi hørt, og det ville være rigtig dejligt, hvis vi fik det ind i et fælles betænkningsbidrag, og endda kunne skrive noget, der enten angiver en tidshorisont – det fornemmer jeg er svært at presse regeringen til – men i hvert fald noget mere forpligtende om, at nu skal vi jo så sætte os sammen og finde de penge.
Gitte Seeberg (KF), 2000-09-07:
Det, vi har foreslået i vores finanslovoplæg, er, at der bliver nedsat en kommission til at se på, hvordan man ville kunne effektuere en sådan behandlingsgaranti, som omfatter alle kræftsyge og i sidste instans en behandlingsgaranti for alle sygdomme, og før man har et overblik over det, er det vel svært at sige præcis, hvor meget der skal tilføres ekstra.
Pelle Dragsted (EL), 2019-04-25:
For det er jo rigtigt, at Eksportkreditfonden er fantastisk for nogle af vore store eksportvirksomheder ligesom også Vækstfonden; men når det kommer til frisøren på hovedgaden i Hobro, er det altså ikke ham, der får hjælp af Vækstfonden eller Eksportkreditfonden.